BEGRUNDELSE

1.BAGGRUND FOR FORSLAGET

•Forslagets begrundelse og formål

Ruslands uprovokerede og uberettigede militære aggression mod Ukraine siden den 24. februar 2022 har haft en markant negativ indvirkning på Republikken Moldovas ("Moldova") evne til at samhandle med resten af verden, navnlig fordi Moldovas eksport var afhængig af transit via ukrainsk område og ukrainsk infrastruktur, hvilket nu er stort set uladsiggørligt. I denne vanskelige situation har Ukraine anmodet Unionen om så vidt muligt at lette betingelserne for, at landet kan omdirigere en del sin handel med resten af verden til EU for yderligere at styrke sine handelsforbindelser med Unionen og støtte sin økonomi. Med henblik herpå er det nødvendigt at øge markedsliberaliseringen, navnlig for landbrugsvarer, der er omfattet af årlige toldfrie toldkontingenter ("toldkontingenter") i henhold til bilag XV-A til associeringsaftalen mellem EU og Republikken Moldova ("associeringsaftalen") om oprettelse af et vidtgående og bredt frihandelsområde ("DCFTA").

Kommissionen fremsætter derfor forslag til Europa-Parlamentets og Rådets forordning om indførelse af midlertidige handelsliberaliserende foranstaltninger i form af yderligere toldfrie kontingenter for en række landbrugsvarer, der stadig er omfattet af toldkontingenter, og som skal gælde i en periode på et år.

I henhold til bilag XV-A til associeringsaftalen er syv landbrugsvarer fra Moldova omfattet af toldkontingenter. Disse varer er: tomater, hvidløg, spisedruer, æbler, kirsebær, blommer og druesaft. To af disse varer (blommer og spisedruer) blev i store mængder eksporteret af Moldova til tredjelandsmarkeder, navnlig Rusland, Belarus og Ukraine. For disse varer bør der indføres yderligere toldfrie kontingenter for, om nødvendigt, midlertidigt at støtte omdirigeringen til Unionen af de salgsmængder, der oprindeligt var rettet mod disse markeder. For de resterende varer (tomater, hvidløg, æbler, kirsebær og druesaft) vil de nyligt indførte kontingenter bestå af en yderligere toldfri mængde af samme størrelse som den, der er fastsat i associeringsaftalen.

Disse midlertidige og ekstraordinære foranstaltninger vil støtte og fremme de eksisterende handelsstrømme fra Moldova til Unionen og støtte Moldovas økonomi. Dette er i overensstemmelse med de primære mål i associeringsaftalen, nemlig at fastlægge betingelserne for en forbedring af de økonomiske og handelsmæssige forbindelser, der kan føre til Moldovas gradvise integration i EU's indre marked, samt bidrage til at styrke demokratiet og den politiske, økonomiske og institutionelle stabilitet i Moldova.

De handelsliberaliserende foranstaltninger, der er omhandlet i dette forslag til forordning, træffes under overholdelse af forpligtelsen i associeringsaftalens artikel 2, hvori respekten for de demokratiske principper, menneskerettighederne og de grundlæggende frihedsrettigheder samt bekæmpelse af spredning af masseødelæggelsesvåben, tilknyttede materialer og disses fremføringsmidler er fastsat som væsentlige elementer i aftalen. I henhold til samme artikel forpligter parterne sig desuden navnlig til at overholde de generelle principper om respekt for retsstatsprincippet og god regeringsførelse, bekæmpelse af korruption, kriminelle aktiviteter, herunder organiseret kriminalitet og kriminalitet af tværnational karakter, og terrorisme, samt respekt for principperne om bæredygtig udvikling og effektiv multilateralisme. De handelsliberaliserende foranstaltninger vil i sig selv være betinget af, at disse væsentlige elementer og generelle principper respekteres.

Desuden har de handelsliberaliserende foranstaltninger, der er indeholdt i dette forslag, til formål i overensstemmelse med artikel 207, stk. 1, i TEUF at sikre, at Unionens fælles handelspolitik føres inden for rammerne af principperne og målene for Unionens optræden udadtil, jf. artikel 21 i TEU.